DA Den Europæiske Unions Tidende L 219/35

KOMMISSIONENS GENNEMFØRELSESFORORDNING (EU) Nr. 804/2014

af 24. juli 2014

om fravigelse af forordning (EF) nr. 1122/2009 for så vidt angår nedsættelse af støttebeløb på grund af forsinket indgivelse af enkeltansøgninger og ansøgninger om tildeling af betalingsrettigheder i forbindelse med visse områder i Italien, der er ramt af oversvømmelserne i 2014

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (1), særlig artikel 142, litra c), og

ud fra følgende betragtninger:

(1) Ved Kommissionens forordning (EF) nr. 1122/2009 (2) er der fastsat bestemmelser i artikel 23, stk. 1, og artikel 24 om de nedsættelser, som skal anvendes i tilfælde af forsinket indgivelse af en enkeltansøgning, om dokumenter, kontrakter og erklæringer, som er afgørende for retten til den pågældende støtte, og om ansøgning om tildeling af betalingsrettigheder.

(2) I overensstemmelse med artikel 11, stk. 2, og artikel 15, stk. 1, i forordning (EF) nr. 1122/2009 fastsatte Italien den 15. maj 2014 som sidste frist for indgivelse af enkeltansøgninger og ansøgninger om tildeling af betalingsrettigheder for 2014.

(3) Den 3. maj 2014 blev visse dele af den italienske region Marche ramt af usædvanlige store nedbørsmængder, der førte til oversvømmelse, ødelæggelser på infrastrukturen, jordskred, evakuering af borgere samt skader på landbrugsbedrifter og afgrøder.

(4) Denne situation har påvirket ansøgernes muligheder for at indgive fælles ansøgninger eller ansøgninger om tildeling af betalingsrettigheder vedrørende landbrugsparceller i de berørte kommuner inden for de frister, der er fastsat i artikel 11, stk. 2, og artikel 15, stk. 1, i forordning (EF) nr. 1122/2009.

(5) Uanset artikel 23, stk. 1, og artikel 24 i forordning (EF) nr. 1122/2009 bør der derfor ikke anvendes nedsættelser på grund af forsinket indgivelse af enkeltansøgninger og ansøgninger om tildeling af betalingsrettigheder for de landbrugere, der senest den 9. juni 2014 indgiver deres ansøgninger vedrørende mindst én landbrugsparcel i de kommuner, der af Italien udpeges som værende ramt af alvorlige oversvømmelser i regionen Marche.

(6) Da fravigelserne bør omfatte enkeltansøgninger og ansøgninger om tildeling af betalingsrettigheder for støtteåret 2014, bør forordningen anvendes med tilbagevirkende kraft.

(7) Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger —

VEDTAGET DENNE FORORDNING:

Artikel 1

Uanset artikel 23, stk. 1, i forordning (EF) nr. 1122/2009 bør der ikke anvendes nedsættelser for ansøgningsåret 2014 på grund af forsinket indgivelse for de landbrugere i den italienske region Marche, der senest den 9. juni 2014 indgiver en enkeltansøgning vedrørende mindst én landbrugsparcel beliggende i kommunerne Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle eller Osimo. Ansøgninger, der indgives efter den 9. juni 2014, afvises.

Artikel 2

Uanset artikel 24 i forordning (EF) nr. 1122/2009 bør der ikke anvendes nedsættelser for ansøgningsåret 2014 på grund af forsinket indgivelse for de landbrugere i den italienske region Marche, der senest den 9. juni 2014 indgiver en ansøgning om tildeling af betalingsrettigheder vedrørende mindst én landbrugsparcel beliggende i kommunerne Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle eller Osimo. Ansøgninger, der indgives efter den 9. juni 2014, afvises.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. januar 2014.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 24. juli 2014. På Kommissionens vegne José Manuel BARROSO Formand

(1) EUT L 30 af 31.1.2009, s. 16.

(2) Kommissionens forordning (EF) nr. 1122/2009 af 30. november 2009 om gennemførelsesbestemmelser til Rådets forordning (EF) nr. 73/2009 for så vidt angår krydsoverensstemmelse, graduering og det integrerede forvaltnings- og kontrolsystem inden for rammerne af de ordninger for direkte støtte til landbrugerne, som er omhandlet i nævnte forordning, og om gennemførelsesbestemmelser til Rådets forordning (EF) nr. 1234/2007 for så vidt angår krydsoverensstemmelse inden for rammerne af støtteordningen for vin (EUT L 316 af 2.12.2009, s. 65).